वजन घटाना हो तो क्या पिएं, फुल क्रीम या टोंड मिल्क में कितना फैट, यहां जानिए
गाय के दूध में क्रीम कम होता है यानी इसमें फैट कम होता है। भैंस के दूध में जहां एवरेज 7% फैट होता है वहीं गाय के दूध में यह 3.5% ही होता है।
बचपन से हम सभी यह सुनते आए हैं कि हर दिन एक ग्लास दूध पीने से शरीर मजबूत बनता है। दूध में कई सारे पोषक तत्व होते हैं जो किसी दूसरे खाने-पीने की चीजों में एक साथ नहीं मिल पाते। हालांकि हमें यह नहीं पता होता कि किस दूध में कितना फैट होता है और अगर शरीर की जरूरत से ज्यादा दूध पिया जाए तो इससे हेल्थ को कितना नुकसान पहुंचता है।
गाय से दोगुना फैट भैंस के दूध में 
गाय के दूध में क्रीम कम होता है यानी इसमें फैट कम होता है। भैंस के दूध में जहां एवरेज 7% फैट होता है वहीं गाय के दूध में यह 3.5% ही होता है। वहीं भैंस के दूध में 9% SNF (सॉलिड नॉट फैट) होता है जबकि गाय के दूध में इसकी मात्रा 8.5% होती है। SNF का मतलब है दूध में पानी और फैट के अलावा लैक्टोज, विटामिंस और दूसरे मिनरल्स की मात्रा।
डाइटीशियन डॉ. विजयश्री बताती हैं कि फुल क्रीम मिल्क में 8 से 9 फीसदी तक फैट होता है। ये दूध भैंस का होता है। जबकि गाय के दूध में फैट की मात्रा कम होती है। जिन्हें कम फैट वाला दूध चाहिए वो डबल टोन्ड मिल्क ले सकते हैं। इस दूध में फैट कम होने के अलावा बाकी सभी दूसरे न्यूट्रिएंट्स मौजूद होते हैं।
आगे बढ़ने से पहले खबर से जुड़े इस पोल में शामिल हों
टोंड और डबल टोंड मिल्क में 400 से अधिक फैटी एसिड्स होते हैं। दूध में मौजूद फैट की मात्रा से ही टोंड और डबल टोंड तय होता है। दोनों ही तरह के दूध कोलेस्ट्रॉल और फैट से बचाते हैं।
इंडियन डेयरी एसोसिएशन के प्रेसिडेंट आरएस सोढ़ी बताते हैं कि अधिक फैट वाले दूध की डिमांड ज्यादा रहती है। यहां तक कि चाय की दुकान चलाने वाले भी भैंस का दूध ज्यादा इस्तेमाल करना चाहते हैं। इसका कारण यह है कि इसमें मलाई अधिक होती है, 15 से 16% तक सॉलिड्स (फैट के साथ लैक्टोज, विटामिंस और दूसरे मिनरल्स ) होते हैं। यानी भैंस के दूध से वो ज्यादा मलाई वाली चाय बना सकते हैं।
केवल अधिक फैट वाला दूध ही नहीं, घी, आइसक्रीम, खोया, पनीर, चीज जैसे डेयरी प्रोडक्ट्स की भी मांग अधिक रहती है।
स्किम्ड मिल्क में भी रहते हैं जरूरी न्यूट्रिएंट्स 
जिस दूध से फैट पूरी तरह निकाल लिया जाता है उसे स्किम्ड मिल्क कहा जाता है। इसके बारे में मिथ है कि इस दूध में पोषक तत्व नहीं रहते। जबकि हकीकत यह है कि स्किम्ड मिल्क में फैट बिल्कुल नहीं होता। इसमें प्रोटीन, कैल्शियम, विटामिन जैसे न्यूट्रिएंट्स भरपूर रहते हैं। फैट की वजह से कई लोगों को दूध पीने से एलर्जी होती है। ऐसे लोग स्किम्ड मिल्क पी सकते हैं।
फैट कम होने से आसानी से पच जाता है दूध 
डॉ. विजयश्री बताती हैं कि गाय के दूध में फैट कम होता है। जब हम कहते हैं कि गाय का दूध भैंस के दूध से पतला होता है तो इसका मतलब है कि गाय के दूध में पानी की मात्रा अधिक होती है। गाय के दूध में पानी की मात्रा 88% होती है जबकि भैंस के दूध में यह 83% होती है। गाय के दूध में प्रोटीन की मात्रा भी भैंस के दूध के मुकाबले कम होती है। भैंस के दूध में कैल्शियम, फॉस्फोरस, मैग्नीशियम और पोटैशियम भी अधिक होता है। विटामिन की मात्रा गाय के दूध में अधिक होती है। इन सब वजहों से गाय का दूध जल्दी पचता है।
फैट अधिक होने से क्या नुकसान होता है? 
दूध में कैल्शियम की भरपूर मात्रा होती है। दांत और हडि्डयों की मजबूती के लिए इसे अच्छा माना जाता है। लेकिन दूध में मौजूद अधिक फैट से कोलेस्ट्रॉल लेवल बढ़ सकता है। इससे हार्ट अटैक और स्ट्रोक आने का खतरा बढ़ जाता है।
वजन कम करने के लिए कौन सा दूध पिएं 
गाय के दूध को वजन कम करने के लिए सबसे बढ़िया माना जाता है। इसमें A1 और A2 दोनों तरह के प्रोटीन पाए जाते हैं। 100 ग्राम गाय के दूध (फैट 3.25%) में 113 एमजी कैल्शियम की मात्रा होती है और इससे 61 कैलोरी मिलती है। डॉ. विजयश्री बताती हैं कि गाय के दूध पीने से मेटाबोलिक रेट तेज होता है। इसलिए गाय का दूध ज्यादा पीना चाहिए।
गाय के दूध से बना पनीर ज्यादा अच्छा 
शाकाहारी लोगों के लिए सबसे पसंदीदा डिश पनीर की ही होती है। इसमें अधिक मात्रा में प्रोटीन और कैल्शियम होता है। पनीर भी गाय के दूध का बना बेहतर माना जाता है। इसमें भैंस के दूध की तुलना में कैलोरी और वसा कम होती है। वजन घटाने के लिए भी गाय के दूध से बने पनीर का इस्तेमाल करना चाहिए।